CELEX: 32020D0722
Language: bg
Date: 2020-05-19 00:00:00
Title: Решение (EС) 2020/722 на Съвета от 19 май 2020 година относно позицията, която трябва да се заеме от името на Съюза в рамките на Комитета за държавен пристанищен контрол по Парижкия меморандум за разбирателство за държавния пристанищен контрол през периода 2020—2024 г.

2.6.2020   
               
               
                  BG
               
               
                  Официален вестник на Европейския съюз
               
               
                  L 171/4
               
            
         РЕШЕНИЕ (EС) 2020/722 НА СЪВЕТА
         от 19 май 2020 година
         относно позицията, която трябва да се заеме от името на Съюза в рамките на Комитета за държавен пристанищен контрол по Парижкия меморандум за разбирателство за държавния пристанищен контрол през периода 2020—2024 г.
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 100, параграф 2 във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     С Директива 2009/16/ЕО на Европейския парламент и на Съвета (1) се урежда правният режим на Съюза за държавен пристанищен контрол и се преработва и засилва действащото от 1995 г. законодателство на Съюза в тази област. Правният режим на Съюза за държавния пристанищен контрол се основава на Парижкия меморандум за разбирателство за държавния пристанищен контрол (наричан по-долу „Парижкият меморандум“), подписан в Париж на 26 януари 1982 г.
                  
               
                     (2)
                  
                  
                     По отношение на държавите — членки на Съюза, с Директива 2009/16/ЕО процедурите, инструментите и дейностите по Парижкия меморандум фактически бяха включени в обхвата на правото на Съюза. Съгласно посочената директива определени решения, взети от Комитета за държавен пристанищен контрол (КДПК), създаден съгласно раздел 7 от Парижкия меморандум, са задължителни за държавите — членки на Съюза.
                  
               
                     (3)
                  
                  
                     КДПК заседава ежегодно. По време на разискванията си той взема по някои въпроси решения с правно действие.
                  
               
                     (4)
                  
                  
                     Съгласно член 218, параграф 9 от Договора за функционирането на Европейския съюз (ДФЕС) позицията, която трябва да се заеме от името на Съюза в рамките на създаден със споразумение орган, когато този орган има за задача да приема актове с правно действие, се приема с решение на Съвета по предложение на Комисията.
                  
               
                     (5)
                  
                  
                     Предвид вътрешните правила на Парижкия меморандум е трудно да се определи своевременно позицията, която трябва да бъде заета от името на Съюза в съответствие с член 218, параграф 9 ДФЕС, за всяко годишно заседание на КДПК. Поради това е рационално да бъде определена на многогодишна основа позиция, която да се състои от ръководни принципи и насоки, както и от рамка за ежегодното ѝ конкретизиране. Освен това, повечето от обсъжданите на годишните заседания на КДПК теми се отнасят до въпроси на държавния пристанищен контрол и като цяло са обхванати от един правен акт на Съюза, а именно от Директива 2009/16/ЕО. Следователно при конкретните обстоятелства, приложими към Парижкия меморандум, е възможно да се определи обща позиция, която трябва да се заеме от името на Съюза по време на няколко заседания на КДПК.
                  
               
                     (6)
                  
                  
                     Съюзът не е договаряща страна по Парижкия меморандум. Поради това е необходимо Съветът да упълномощи държавите членки да действат в съответствие с позицията, която трябва да се заеме от името на Съюза, и да изразяват съгласието си да бъдат обвързани от решенията, взети от КДПК.
                  
               
                     (7)
                  
                  
                     Техническите обсъждания и сътрудничеството с трети държави — членки по Парижкия меморандум, в рамките на КДПК, са от голямо значение за гарантирането на ефективността и успешното действие на Парижкия меморандум.
                  
               
                     (8)
                  
                  
                     Настоящото решение следва да обхване периода 2020—2024 г.,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на годишните заседания на Комитета за държавен пристанищен контрол (КДПК) по Парижкия меморандум за разбирателство за държавния пристанищен контрол (наричан по-долу „Парижкият меморандум“) през периода 2020—2024 г. в случаите, когато КДПК има за задача да приеме решения с правно действие, е в съответствие с ръководните принципи и насоки относно позицията, която трябва да се заеме от името на Съюза в рамките на КДПК (2).
         
         
            Член 2
            Ежегодното конкретизиране на позицията, която трябва да се заеме от името на Съюза в рамките на годишните заседания на КДПК по Парижкия меморандум през периода 2020—2024 г., се определя в съответствие с процедурните правила, уреждащи ежегодното конкретизиране на позицията, която трябва да се заеме от името на Съюза в рамките на КДПК (3).
         
         
            Член 3
            Държавите членки, които са обвързани от Парижкия меморандум, действат в съответствие с позицията, която трябва да се заеме от името на Съюза, както е посочено в членове 1 и 2, като действат съвместно в интерес на Съюза.
         
         
            Член 4
            Настоящото решение влиза в сила в деня на приемането му.
            Срокът му на действие изтича на 31 декември 2024 г.
         
         
            Съставено в Брюксел на 19 май 2020 година.
            
               
                  За Съвета
               
               
                  Председател
               
               G. GRLIĆ RADMAN
            
         
         
            (1)  Директива 2009/16/ЕО на Европейския парламент и на Съвета от 23 април 2009 г. относно държавния пристанищен контрол (ОВ L 131, 28.5.2009 г., стр. 57).
         
            (2)  Вж. док. ST 7465/20, точка I на http://register.consilium.europa.eu.
         
            (3)  Вж. док. ST 7465/20, точка II на http://register.consilium.europa.eu.